L'Ajuntament de Bétera genera 122 llocs de treball gràcies a les seues polítiques d'ocupació local
27 de novembre de 2020

La regidoria d'Ocupació treballa sense descans per a aconseguir subvencions que promoguen l'ocupabilitat i impulsa un Pla d'Ocupació Local, amb recursos propis, que donarà treball a 37 persones del municipi. D'altra banda, s'han posat en marxa diversos programes de formació i ocupació a través dels quals es beneficiaran 85 veïns i veïnes.

“Tots aquests programes conjuntament amb el Pla d'Ocupació Local recullen a tots els col·lectius més vulnerables i desfavorits de Bétera i a més es contemplen aquells veïns i veïnes que van perdre els seus treballs durant la pandèmia” ha manifestat l'Alcaldessa de Bétera, Elia Verdevio, qui ha continuat “enguany ha sigut complicat per a tots i volem estar a l'altura de les necessitats dels nostres veïns i veïnes”.

Per a complir amb aquests objectius, el Consistori ultima, amb recursos propis, un Pla d'Ocupació Local que donarà cobertura laboral a aquelles famílies de Bétera que més ho necessiten. Per a això, ha invertit en aquest any 2020, i per primera vegada en el municipi, més de 400.000€ que aniran destinats a un total de 37 persones de la localitat que treballaran durant 6 mesos a jornada completa. Un Pla d'Ocupació Local que segons la regidora d'Ocupació, Mónica Martín “volem repetir tan prompte com puguem l'any vinent i així continuar donant suport a tots els col·lectius de major vulnerabilitat del nostre municipi”.

Et Formem i Taller d'Ocupació

Formació i ocupació durant un any i a jornada completa, cotització a la seguretat social i obtenció de certificats de professionalitat són alguns dels beneficis que els 20 veïns i veïnes de Bétera que han sigut seleccionats pel Labora per al programa Et Formem tindran a partir del pròxim dilluns.

A més abans que finalitze l'any l'Ajuntament posarà en marxa el “Taller d'Ocupació” que comportarà la contractació de 30 persones del municipi a jornada completa i durant 12 mesos en un programa mixt de formació i ocupació. A aquestes contractacions cal sumar la incorporació de 14 persones més que conformaran l'equip directiu, docent i de suport en tots dos programes.

Avalem Experiència

Enguany com a novetat el Servei Valencià d'Ocupació i Formació ha posat en marxa el programa Avalem Experiència a través del qual l'Ajuntament contractarà per una duració de 6 mesos a jornada completa a 15 veïns i veïnes aturats a conseqüència de la Covid-19 que exerciran treballs relacionats amb ocupacions encaminades a mitigar els efectes de la pandèmia en el municipi.

“Aquest programa suposa un reforç en la neteja i desinfecció d'edificis municipals i carrers així com també un suport en l'atenció presencial a la ciutadania a través de labors de consergeria”, ha explicat Mónica Martín.

Emcorp

També amb l'objectiu de fomentar l'ocupació i a través del Labora es realitzarà el programa EMCORP que comptarà amb la contractació de 3 aturats majors de 30 anys per a la realització de treballs d'interés general i social a l'Ajuntament.

Avalem Joves

Especialment dedicat als joves de Bétera és el programa Avalem Joves on l'Ajuntament, conjuntament amb el Labora, contractarà 3 joves menors de 30 anys per a l'adquisició d'experiència professional amb la qual els veïns i veïnes titulats tindran majors opcions d'accedir al mercat laboral.

L'Agència de Desenvolupament Local (ADL) de l'Ajuntament de Bétera és qui orienta i assessora a aquells veïns i veïnes que es troben aturats o que desitgen millorar la seua formació, el seu currículum o fins i tot el seu treball actual. I els informa a través d'un dossier de tots aquests programes que s'impulsen o bé directament des del Consistori a través de recursos propis o bé dels programes que es realitzen en col·laboració amb el Servei Valencià d'Ocupació i Formació Labora, que tal com assenyala Mónica Martín, “és qui marca en totes les convocatòries els criteris i requisits per a l'accés al Taller d'Ocupació, Et Formem, Avalem Joves, Avalem Experiència i Emcorp”.